ဇော်ဟိန်း

ဒုတိယဗိုလ်ချုပ်ကြီး ဇော်ဟိန်း သည် မြန်မာ့တပ်မတော်အရာရှိကြီးတစ်ဦးဖြစ်ပြီး လက်ရှိ စစ်ရေးချုပ်အဖြစ် တာဝန်ထမ်းဆောင်နေသူဖြစ်သည်။ ယင်းမတိုင်မီက စစ်ထောက်ချုပ် အဖြစ်လည်းကောင်း၊ ရန်ကုန်တိုင်းစစ်ဌာနချုပ်နှင့် နေပြည်တော်တိုင်းစစ်ဌာနချုပ်တို့၏ တိုင်းမှူးအဖြစ်လည်းကောင်း အဆင့်ဆင့် တာဝန်ထမ်းဆောင်ခဲ့သည်။

 ပညာရေး 
စစ်တက္ကသိုလ် အပတ်စဉ် (၃၈) ဆင်း ဖြစ်ပြီး၊ ပြန်တမ်းဝင်အမှတ်မှာ ကြည်း ၂၈၀၈၉ ဖြစ်သည်။ ယင်းအပတ်စဉ်တွင် စစ်ဦးစီးအရာရှိချုပ် (ကြည်း) ဒုတိယဗိုလ်ချုပ်ကြီး သန်းထိုက် နှင့် စစ်ဆင်ရေးအထူးအဖွဲ့မှူး တစ်ဦးဖြစ်သည့် ဒုတိယဗိုလ်ချုပ်ကြီး ကိုကိုဦး တို့လည်း ပါဝင်ခဲ့သည်။

ဒုတိယဗိုလ်ချုပ်ကြီး ဇော်ဟိန်း သည် စစ်တက္ကသိုလ် တက်ရောက်စဥ် အောင်စစ်သည်ဆု နှင့်  လေ့ကျင့်ရေးထူးချွန်ဆု နှစ်ဆု ရရှိခဲ့သူဖြစ်သည်။ 

 စစ်မှုထမ်းခြင်း 
၁၉၉၅ ခုနှစ်ကစပြီး မြန်မာ့တပ်မတော်တွင် ဒုဗိုလ်အဆင့်ဖြင့် စစ်မှုစထမ်းခဲ့သည်။

ဗိုလ်ချုပ်မှူးကြီး မင်းအောင်လှိုင် သည် ဗိုလ်မှူးချုပ် ရာထူးဖြင့် ၂၀၀၃ ခုနှစ် ဩဂုတ်လမှ ၂၀၀၄ ခုနှစ် နိုဝင်ဘာလအထိ စစ်တက္ကသိုလ် ကျောင်းအုပ်ကြီး အဖြစ် တာဝန်ထမ်းဆောင်ခဲ့ပြီး၊ ယင်းကာလအတွင်း ၎င်းသည် ဗိုလ်မှူးချုပ် မင်းအောင်လှိုင် ၏ ကိုယ်ရေးအရာရှိ အဖြစ်လည်း တာဝန်ထမ်းဆောင်ခဲ့သည်။

သူသည် နေပြည်တော်တိုင်း စစ်ဌာနချုပ်တွင် စစ်ဆင်ရေး G2 အဖြစ်လည်းကောင်း၊ ထို့နောက် G1 အဖြစ်လည်းကောင်း အဆင့်ဆင့် တာဝန်ထမ်းဆောင်ခဲ့ပြီး၊ အင်းတိုင်ရှိ တပ်မ (၁၁) ၏ တပ်မမှူး အဖြစ်လည်း တာဝန်ထမ်းဆောင်ခဲ့သည်။

၂၀၂၀ ပြည့်နှစ် ဇွန်လတွင် တပ်မ (၁၁) တပ်မမှူး အဖြစ်မှ တပ်မတော် နည်းပညာတက္ကသိုလ် ကျောင်းအုပ်ကြီး အဖြစ် ရာထူးတိုးခဲ့ပြီး၊ ထိုနှစ်အတွင်းပင် ဆက်လက်၍ စစ်တက္ကသိုလ် ကျောင်းအုပ်ကြီး အဖြစ် ပြောင်းရွှေ့ တာဝန်ထမ်းဆောင်ခဲ့သည်။
၂၀၂၁ ခုနှစ် ဩဂုတ်လတွင် နေပြည်တော်တိုင်း စစ်ဌာနချုပ် တိုင်းမှူး အဖြစ်၊ ၂၀၂၃ ခုနှစ် မေလတွင် ရန်ကုန်တိုင်း စစ်ဌာနချုပ် တိုင်းမှူး အဖြစ်၊ ၂၀၂၄ ခုနှစ် ဒီဇင်ဘာလတွင် စစ်ထောက်ချုပ် အဖြစ်၊ ၂၀၂၆ ခုနှစ် ဇန်နဝါရီလတွင် စစ်ရေးချုပ် အဖြစ် အဆင့်ဆင့် ခန့်အပ် တာဝန်ပေးအပ်ခံရသည်။အသက် (၅၀) မပြည့်မီတွင်ပင် ဒုတိယဗိုလ်ချုပ်ကြီး အဆင့်သို့ ရောက်ရှိခဲ့သူ ဖြစ်ခဲ့သဖြင့်၊ ဗိုလ်ချုပ်မှူးကြီး မင်းအောင်လှိုင်၏ ယုံကြည်မှုရသူ တစ်ဦးအဖြစ်လည်း သတင်းမီဒီယာအချို့တွင် တင်စားဖော်ပြခံရသည်။

 မိသားစုဘဝ 
၂၀၁၁ ခုနှစ်မတိုင်မီ အုပ်ချုပ်ခဲ့သော မြန်မာ့စစ်အစိုးရ၏ အုပ်ချုပ်ရေးအဖွဲ့အစည်းဖြစ်သည့် နအဖအစိုးရအဖွဲ့ (၁၉၉၇ – ၂၀၁၁) တွင် သစ်တောရေးရာဝန်ကြီး အဖြစ် တာဝန်ထမ်းဆောင်ခဲ့ဖူးသော ဦးသိန်းအောင် နှင့် ဒေါ်ခင်ဌေးမြင့် တို့၏ သားဖြစ်သည်။

 ရရှိခဲ့သည့် ဆု 
၂၀၂၂ ခုနှစ်၊ နိုဝင်ဘာ  ၁၇  ရက် တွင် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌက ၎င်းအား တပ်မတော်၊စွမ်းဆောင်မှုဆိုင်ရာ ဂုဏ်ထူးဆောင်ဘွဲ့တစ်ခုဖြစ်သည့် ဇေယျကျော်ထင်ဘွဲ့ ချီးမြှင့်ခဲ့သည်။

 ကိုးကား 

Category:မြန်မာ စစ်ဖက်ဆိုင်ရာ လူပုဂ္ဂိုလ်များ